**Likestilling i stampe!**

**Kvinnekamp, likestilling og kvinnedagen høyrer framleis ikkje fortida til. 8. mars 2016 ser vi at kampen for likelønn står i stampe, no- situasjonen viser stagnasjon og til dels tilbakegang for høgskulegruppene i offentleg sektor. Fellesorganisasjonen (FO) meiner at i hovudtariffoppgjeret 2016 bør det vere auka sentrale rammer for lønnsoppgjeret i offentleg sektor og eit forbetra pensjonssystem som ikkje rammer kvinner og dei unge hardast.**

Regjeringa la fram Stortingsmelding 7 (2015 – 2016) «Likestilling i praksis – like muligheiter for kvinner og menn» som skal gje retning for regjeringa sitt likestillingsarbeid. Dei hevdar den vil gje like mulegheiter og fridom for kvinner og menn til å treffe eigne val – også i praksis.

FO Sogn og Fjordane finn det likevel påfallande at ei likestillingsmelding som handlar om likestilling mellom menn og kvinner er meir eller mindre fri for kjønnsperspektiv. I likestillingsmeldinga er likelønn nemnt ein gong og verdsettingsproblematikken blir ikkje nemnt. Regjeringa knyter lønnsforskjellar og årsaker til ulik lønn mellom kvinner og menn utelukkande til lausare tilknyting til arbeidsmarknaden, og til «feil val» av yrke. Dei såkalla «kvinneyrka» bærer ansvaret for store deler av velferdsstatens tenester og bør verdsettast høgare. Denne verdsettingsdiskriminering er eit stort problem i arbeidslivet.

For FO er likelønn og ein pensjonsordning som tek i vare kvinner på lik linje med menn, heilt avgjerande i kampen for likestilling. Inntektsgapet mellom kvinner og menn har stått omtrent stille dei siste åra. Skattelistene viste at i 2011 hadde kvinner ei skattbar inntekt på 66,1 % av mannen si inntekt, medan dei i 2014 hadde ei inntekt på 66,8 % av mannen si inntekt. Problemet er ikkje berre reint økonomisk, men og i forhold til framtidige rettigheiter som pensjon.

Deltidsarbeid er også meir utbredt i dei sektorer kor det er flest kvinner. FO trur ikkje at dei endringane som tredde i kraft 1. juli 2015 i arbeidsmiljølova vil føre til meir heiltid og faste stillingar. FO meiner vi må slå ring rundt ei arbeidsmiljølov som bidrar til at kvinner og menn fortsatt kan kombinere arbeid og familieforpliktingar på ein god måte. Vi trur at ein god familiepolitikk også er ein god arbeidslivspolitikk.

FO er skuffa over innhald i meldinga fordi det er svært lite fokus på dei strukturelle utfordringane, og fordi det er få konkrete og verksame likestillingstiltak i meldinga. Manglande likestilling individforklarast og blir dermed den enkelte sitt ansvar. FO meiner at strukturelle rammer vil påverke dei val som enkelt menneske handlar innafor. Det er framleis i 2016 ulike forventningar til kvinner og menn i vårt samfunn. FO Sogn og Fjordane hevdar at likestilling er ein grunnleggjande menneskerett, noko som våre politikarar og fellesskapet skal sørgje for, ikkje svekke slik dagens regjering gjer!

Førde, 8.mars 2016

Årsmøte i

FO Sogn og Fjordane